Sabah-namaz

**Sabah namaz ili fadžr** () prvi je od 5 propisanih, obaveznih namaza (molitvi) koje muslimani svakodnevno obavljaju. Spomenut je u Kur'anu po imenu u suri An-Nur u 58. ajetu

## Vrijeme sabah namaza
Sabah namaz klanja se od pojave zore, pa do izlaska sunca. Bosanskohercegovačka ulema je odobrila, u skladu sa šerijetom da se, dogovorom unutar svake od zajednica vjernika (džemata), sabah namaz u džamijama može početi klanjati u unaprijed dogovoreno vrijeme, npr. pola sata prije islaska sunca.

U vremenu kada sunce izlazi zabranjeno je klanjati, sve dok sunce ne bude na vidiku. U slučaju da je vjernik propustio klanjati ovaj namaz u propisanom vremenu, ima mogućnost isti naklanjati (tzv. kazaa) poslije izlaska sunca.

## Način obavljanja sabah namaza
Kao i svi namazi, i ovaj se obavlja na način na koji ga je obavljao Poslanik Muhammed. Obavezni (farz) namaz je 2 rekijata, no moguće je prije toga klanjati i 2 rekijata dobrovoljnog (sunnet) namaza.

### Prije početka
Prije početka namaza, vjernik je dužan obaviti obredno pranje (tzv. abdest), zatim odlučiti zanijjetiti u srcu, te okrenuti se prema Kibli. Muškarci su dužni proučiti i Ikamet.

### Početak namaza
Svaki namaz počinje početnim tekbirom, kada vjernik podiže ispružene ruke u predjelu između ramena i ušiju i izgovara riječi Allahu ekber. Jedan dio muslimanske uleme (učenjaka) smatra da postoji razlika između muškog i ženskog načina obavljanja namaza pa preporučuje da muškarci dižu ruke u visini ušiju, a žene u visini ramena, dok drugi dio smatra da nema razlike između obavljanja namaza muškarcu i ženi nego preporučuju dizanje ruku u bilo koji položaj između ova dva uključujući i njih.

### Rekijati
Rekijat obuhvata nekoliko radnji, a to su: stajanje (kijam), pregibanje (ruku') i dva puta spuštanje na tlo (sedžda) sa pauzom.

Na stajanju vjernik zauzima stojeći položaj sa povezanim rukama u predjelu između prsa i pupka, i to tako da desnu ruku stavi preko lijeve. I ovdje postoji razlika u mišljenjima uleme gdje jedan dio smatra da žene trebaju da drže ruke povezane na prsima a muškarci u predjelu pupka, dok drugi dio ne pravi razliku između muškog i ženskog stajanja. Na početku vjernik može prvo proučiti neku dovu. Bosanskohercegovački muslimani tradicionalno najčešće uče Subhaneke. Ovo je moguće samo na prvom rekijatu. Nakon toga, obavezno je reći: *"Utječem se Bogu od prokletog od prokletog šejtana (đavola)"* (ar. trans. *"Eūzu billāhi mineššejtānir-radžīm"*), ali također samo na prvom rekijatu. Dalje se kaže *"U ime Boga, Sveopćeg dobročinitelja, Milostivog i Samilosnog"* (ar. trans. *"Bismillāhir-rahmānir-rahīm"*), pa se uči prva sura iz Kur'ana - Fatiha, i nastavlja sa bar tri ajeta neke druge sure ili čitavom surom. Ovo se obavlja na oba stajanja, koliko ih ima u sabah namazu.

Vjernik, zatim, uz izgovor tekbira vrši pregibanje svoga tijela u oblik ćirilićnog slova G, odupirući se rukama o koljena i izgovara riječi kojima slavi svoga Tvorca, tako čineći ruku'. Sa ruku'a se vjernik vraća u prvobitni stojeći položaj izgovarajući riječi *"Čuje Bog onoga koji Ga hvali"* (ar. trans. *"Semiallāhu li men hamideh"*) i *"Naš Stvoritelju neka je Tebi hvala"* (ar. trans. *"Rabbenā we lekel-hamd"*).

Uz izgovor tekbira, vjernik se, zatim, spušta na tlo i čini sedždu. Sedžda je, kako je opisao Muhammed a.s. sa 7 tačaka koje dodiruju tlo: čelo, nos, dva dlana, dva koljena i dvije noge. To je karakterističan položaj tijela u kojem vjernik klečeći dodiruje zemlju čelom i nosom. Muslimani smatraju da su u ovom položaju najbliži Bogu, i da se u ovom položaju nijedna dova ne odbija, pa zato za vrijeme sedžde izgovaraju različite molitve (dove). U jednom rekijatu postoje dvije sedžde sa pauzom između njih u sjedećem položaju.

Sa učinjenom drugom sedždom završen je jedan rekijat. Sa završetkom prvog rekijata, ustaje se na drugi, a nakon završetka drugog rekijata dolazi sjedenje.

### Sjedenje
Na sjedenju u namazu, vjernik uči Ettehijjatu u kojem se izgovara šehadet, zatim se donese salavat na Poslanika. Nakon toga vjernik uči neku od namaskih dova čime završava sjedenje.

### Kraj namaza
Svaki namaz, pa i sabah namaz završava predajom selama. Selam se predaje tako što vjernik okrene glavu prvo na desnu stranu pa izgovori *"Esselāmu 'alejkum we rahmetullāhi"*, a zatim okrene glavu na lijevu stranu i izgovori to isto.

## Povezano
* Namaz
* Podne namaz
* Ikindija namaz
* Akšam namaz
* Jacija namaz